Die fout lê nie (net) by die Springbokspan nie(Foto woligovabe.xlx.pl) Hoe maak jy ŉ porselein-ornament reg as dit van ŉ rak gestamp word? Jy kan nie, want dit is in stukkies gebreek. Wanneer die Springbokspan nie een van die swakste Australiese spanne in baie, baie jare (sonder die beseerde Israel Folau, David Pocock en Adam Coleman) kan klop nie; daar vrae oor die basiese vaardighede van die spelers is, oor hul besluitneming, hanteer-, skop-, skrum-, lynstaanwerk en verdediging; wanneer daar vrae oor die kapteinskap is; wanneer die span in nat toestande sukkel (maar daar agt Stormers asook Francois Louw en Cheslin Kolbe Saterdag in die groep van 23 was); en daar ŉ probleem met diepte is, jy sewende op die wêreldranglys is en jy die afgelope drie jaar teen Japan, Italië, Wallis (drie keer), Argentinië (drie keer) en Ierland (3-38) en Nieu-Seeland (0-57) slae gekry het, dan kan jy dit mos nie meer onder die mat vee nie? Maar om die fout net voor die deur van die Springbokspan te lê, wat Saterdag in Brisbane met 23-18 deur Wallabies geklop is nadat hulle twee weke gelede met 32-19 deur die Poemas verslaan is, is kortsigtig. Die probleem is op alle vlakke, van heel bo tot reg onder. Dit begin by die skole en junior rugby en dit syfer deur na die Curriebeker-, Pro14- en Superrugbyreekse. Waar het jy al daarvan gehoor dat ŉ ervare en uitstekende provinsiale afrigter eerder by ŉ skool gaan afrig waar hy miljoene kan verdien? Skep ons nie ŉ wen-teen-alle-koste monster deur skolerugby op televisie uit saai nie? Gaan kyk maar hoe lyk die skolespanne se truie, vol logo’s en borge. Vir wie? Wat van honderdtalle in provinsiale junior rugby? Wat van beroepspelers wat net vir agt maande in die jaar betaal word? Wat van jou twee spanne in die Pro14-reeks wat albei laaste is. Wat van jou Superrugbyspanne wat laas in 2010 die reeks kon wen? En wat van bonde wat nie meer hul verpligtinge kan nakom nie en hul stadions moet verkoop om te oorleef? Wat van Varsitybekerspelers wat nie studeer nie? Saterdag in Wellington speel die Springbokke teen die All Blacks, wat ná net drie wedstryde in vanjaar se reeks byna reeds seker van nóg ŉ reeksoorwinning is. Springbokspanne het in die verlede al uit die laaste loopgraaf geveg, maar as die huidige span nie die nodige arsenaal het nie, kan jy mos nie ŉ wonderwerk verwag nie?